Pa slaan glo spyker in seuntjie se skedel | Netwerk24
Deur Nompilo Kunene, The Witness 30 November 2020 22:23
Die pa van 'n driejarige seun, wat oor die naweek sonder sy oë en geslagsdele en met 'n spyker in sy kop gevind is, sal vir sielkundige waarneming gestuur word nadat hy Maandag in die landdroshof in Estcourt in verband met die moord verskyn het.
Die polisie in KwaZulu-Natal het Themba Majozi (36) Sondag in hegtenis geneem nadat die verminkte lyk van sy seun Vrydag deur familielede in 'n digte bos in Thembalihle naby Estcourt gevind is.
Volgens kapt. Nqobile Gwala, polisiewoordvoerder, was die seun se ouma Donderdag by haar huis toe Majozi die kleuter weggeneem het. "Toe die ouma die volgende dag van die werk af by haar huis aankom, het sy besef dat die kind verdwyn het. Majozi is ondervra, maar hy het homself verset," het Gwala gesê.
Die familie het na die vermiste kind begin soek en later op sy verminkte lyk in 'n bos afgekom.
Daar was 'n spyker in sy skedel ingeslaan.
'n Paar dae voor die voorval het Majozi se werkgewer in Mooirivier na bewering aan die familie gesê dat hy sielkundige probleme ondervind en nie meer in staat is om te werk nie.
Majozi word van moord en die besit van menslike weefsel aangekla. Die saak is tot 2 Desember uitgestel.
News24: https://www.news24.com/witness/news/kzn/father-of-mutilated-boy-charged-with-sons-murder-20201130